CELEX: C2007/170/68
Language: el
Date: 2007-07-21 00:00:00
Title: Υπόθεση T-188/07: Προσφυγή της 28ης Μαΐου 2007 — Fastweb κατά Επιτροπής

21.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 170/35
            
         Προσφυγή της 28ης Μαΐου 2007 — Fastweb κατά Επιτροπής
   (Υπόθεση T-188/07)
   (2007/C 170/68)
   Γλώσσα της διαδικασίας: η ιταλική
   Διάδικοι
   
      Προσφεύγουσα: Fastweb SpA (εκπρόσωποι: M. Merola, μέλος της νομικής υπηρεσίας, T. Ubaldi, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής C(2006) 6634 τελικό της 24ης Ιανουαρίου 2007 σχετικά με την κρατική ενίσχυση C 52/2005 (πρώην NN 88/2005, πρώην CP 101/2004), στον βαθμό που χαρακτηρίζει τα μέτρα που η Ιταλία εφάρμοσε μέσω της χρηματοδοτικής συνδρομής στην αγορά ψηφιακών αποκωδικοποιητών ως παράνομες και ασυμβίβαστες με την κοινή αγορά κρατικές ενισχύσεις υπέρ επίγειων ψηφιακών ραδιοτηλεοπτικών οργανισμών που παρέχουν τηλεοπτικές υπηρεσίες επί πληρωμή και επιχειρηματιών καλωδιακών συνδέσεων (άρθρο 1 της αποφάσεως)·
            
         
               —
            
            
               να ακυρώσει την απόφαση της Επιτροπής C(2006) 6634 τελικό της 24ης Ιανουαρίου 2007, στον βαθμό που διατάσσει στην Ιταλία να προβεί στην αναζήτηση των ενισχύσεων που κηρύχθηκαν ασυμβίβαστες με την κοινή αγορά από τους δικαιούχους τους και ειδικότερα από την προσφεύγουσα (άρθρα 2 και 3 της αποφάσεως)·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Η προσβαλλόμενη στην υπό κρίση υπόθεση απόφαση συμπίπτει με εκείνη στην υπόθεση T-96/07 Telecom Italia Media κατά Επιτροπής (1).
   Προς στήριξη της προσφυγής της, η προσφεύγουσα προβάλλει τους ακόλουθους λόγους ακυρώσεως:
   
               —
            
            
               παράβαση του άρθρου 87, παράγραφος 1, της Συνθήκης ΕΚ, ανεπαρκή αιτιολογία και έλλειψη αποδεικτικών στοιχείων όσον αφορά τον χαρακτηρισμό των μέτρων ως κρατικών ενισχύσεων. Η προσφεύγουσα υποστηρίζει, ειδικότερα, ότι τα επίμαχα μέτρα δεν αποτελούν κρατική ενίσχυση, στον βαθμό που δεν περιλαμβάνουν μεταβίβαση κρατικών πόρων υπέρ φερόμενων δικαιούχων και δεν τους εξασφαλίζουν επιλεκτικό πλεονέκτημα σε βάρος των ανταγωνιστών τους·
            
         
               —
            
            
               παράβαση του άρθρου 87, παράγραφος 1, της Συνθήκης ΕΚ, αντιφατικότητα και ανεπαρκή αιτιολογία όσον αφορά τον καθορισμό και την ύπαρξη οικονομικού πλεονεκτήματος υπέρ των φερόμενων δικαιούχων της ενισχύσεως. Η προσφεύγουσα επισημαίνει ότι η εκτίμηση που πραγματοποίησε η Επιτροπή όσον αφορά τον καθορισμό του είδους της ενισχύσεως, ήτοι του οικονομικού πλεονεκτήματος που εξασφάλισαν οι φερόμενοι δικαιούχοι της ενισχύσεως στηρίζεται σε ανεπαρκή και προδήλως αντιφατική αιτιολογία. Η απόφαση, επιπλέον, είναι πλημμελής στο μέτρο που παραλείπει να αποδείξει με ποιον τρόπο οι επιδοτήσεις που χορηγήθηκαν στους καταναλωτές για την αγορά αποκωδικοποιητών προκάλεσε κατ' ανάγκη, αυτομάτως και σαφώς οικονομικό πλεονέκτημα υπέρ των φερόμενων δικαιούχων των μέτρων·
            
         
               —
            
            
               ελλιπή αιτιολογία όσον αφορά τον καθορισμό του ποσού της ενισχύσεως που πρέπει να αναζητηθεί από τους δικαιούχους, καθώς και έλλειψη νομιμότητας της εντολής περί αναζητήσεως της ενισχύσεως λόγω παραβάσεως των κανόνων της Συνθήκης περί κρατικών ενισχύσεων και του άρθρου 14 του κανονισμού (EΚ) 659/1999 του Συμβουλίου της 22ας Μαρτίου 1999. Η προσφεύγουσα υποστηρίζει ότι το, κατά την Επιτροπή, ποσό του πλεονεκτήματος που χορηγήθηκε στους φερόμενους δικαιούχους των μέτρων δεν στηρίζεται σε προσήκουσα αιτιολογία και περιλαμβάνει την άσκηση εξουσίας βαίνουσας πέραν των αρμοδιοτήτων που απονέμει στην Επιτροπή η Συνθήκη ΕΚ ή ο κανονισμός διαδικασίας στον τομέα των ενισχύσεων·
            
         
               —
            
            
               έλλειψη νομιμότητας της εντολής περί αναζητήσεως της ενισχύσεως, στο μέτρο που εξαρχής πάσχει απόλυτη και αντικειμενική αδυναμία εκτελέσεως, καθώς και ελλιπή αιτιολογία και παράβαση του άρθρου 14, παράγραφος 1, του κανονισμού (EΚ) 659/1999 του Συμβουλίου, της 22ας Μαρτίου 1999, και της αρχής της αναλογικότητας.
            
         
      (1)  ΕΕ L 117 της 29ης Μαΐου 2007, σ. 32.